**ΓΥΜΝΑΣΙΟ - ΛΥΚΕΙΟ ΠΟΛΕΜΙΟΥ ΣΧΟΛΙΚΗ ΧΡΟΝΙΑ: 2017 - 18**

**ΓΡΑΠΤΕΣ ΠΡΟΑΓΩΓΙΚΕΣ ΕΞΕΤΑΣΕΙΣ ΜΑΪΟΥ - ΙΟΥΝΙΟΥ 2018**

|  |  |
| --- | --- |
| **Τάξη:** A ΄ Γυμνασίου**Μάθημα:** Νέα Ελληνικά**Ημερομηνία:** 4 / 6 / 2018**Χρόνος εξέτασης:** 2 (δύο ώρες) |  |

**ΟΔΗΓΙΕΣ**

* Το εξεταστικό δοκίμιο αποτελείται από εννιά ( 9 ) σελίδες (συμπεριλαμβανομένης και της 1ης σελίδας)
* Το εξεταστικό δοκίμιο αποτελείται από δύο (2) μέρη. Να απαντήσετε σε **όλα** τα μέρη και σε **όλα** τα ερωτήματα.
* Όλες οι απαντήσεις να γραφούν στις σφραγισμένες κόλλες.
* Δεν επιτρέπεται η χρήση διορθωτικών υλικών.
* Γράφετε μόνο με μελάνι, μπλε χρώματος.

**ΜΕΡΟΣ Α΄: ΓΛΩΣΣΑ (Μονάδες 14)**

**ΚΕΙΜΕΝΟ 1:**

****

**Τα Λουτρά της Αφροδίτης**

Ένα μοναδικής ομορφιάς ειδυλλιακό τοπίο αναδύεται στην ανατολική πλαγιά του Ακάμα, στο σημείο που καταλήγει η στενή πεδιάδα της Χρυσοχούς και αρχίζουν οι απότομοι βράχοι της χερσονήσου. Μ’ άλλα λόγια τα Λουτρά προβάλλουν περί τα τέσσερα χιλιόμετρα βορειονατολικά του Νέου Χωριού. Στα Λουτρά της Αφροδίτης, όπως άλλωστε προδίδει και το όνομά τους, λουζόταν η «σημαντικότερη θεά των αρχαίων Κυπρίων», η θεά του Έρωτα, η Αφροδίτη.

Ένα **πλακόστρωτο** μονοπάτι οδηγεί σ’ έναν **κατακόρυφο** βράχο, από τις σχισμές του οποίου ρέει δροσερό και καθαρό νερό. Μέσω ενός αυλακιού το νερό της λίμνης χύνεται στην θάλασσα. Ο βράχος που καλύπτει τη λίμνη σχηματίζει μια σπηλιά καλυμμένη με πυκνή βλάστηση, γεγονός που καθιστά την πηγή και την λίμνη ως «μόνιμα σκιερές». Σαφέστερα, «φυτρώνουν ολόγυρα πλατάνια αγριοσυκιές, ελιές, χαρουπιές, σχίνοι θυμάρι». Κατά τους ανοιξιάτικους μήνες, το τοπίο καθίσταται ακόμη πιο μαγευτικό με τα μοναδικής ομορφιάς αγριολούλουδα, όπως τα κυκλάμινα, τους λαζάρους, τις ανεμώνες, τις ξισταριές και τους ασπαλάθους.

Είναι πράγματι ένα υπέροχο θέαμα, ένα μεγαλούργημα της φύσης ντυμένο με τα ομορφότερα χρώματά της. Αναβλύζοντας το καθάριο νερό δημιουργεί πλανεύτρες μελωδίες, όπως όταν πέφτει «η απαλή βροχή σε λίμνη». Δεν είναι τυχαίο πως οι αρχαίοι Έλληνες επέλεξαν το συγκεκριμένο τοπίο για Λουτρά της ομορφότερης θεάς.

Η «άγρια μεγαλοπρέπεια» του τοπίου προσελκύει τα κολακευτικά σχόλια μιας σειράς περιηγητών, ήδη από τον 4ο αιώνα. Ο Κλαυδιανός, ένας ποιητής της αρχαότητας, χαρακτηρίζει το τοπίο ως το «βασίλειο της Αφροδίτης». Ο ίδιος αναφέρει δυο πηγές, «εκ των οποίων η μια σμίγει το νερό της με μέλι και η άλλη με φαρμάκι». Και συνεχίζει, γράφοντας πως απ’ αυτές οπλίζει ο ΄Ερως τα βέλη του, γ’ αυτό άλλωστε οι βολές του είναι άλλοτε πικρές και άλλοτε γλυκειές. Ο Κλαυδιανός πλέκει το μύθο των στίχων του εμπνευσμένος από το πανέμορφο τοπίο, το οποίο σίγουρα έχει υποστεί αρκετές αλλαγές.

Ο Κλαυδιανός, προσθέτει πως ο Ήφαιστος, σύζυγος της θεάς, «με πολλή τέχνη περιέφραξε» το βασίλειό της. Η συγκεκριμένη περιγραφή παραπέμπει στην τοποθεσία των Λουτρών που χαρακτηρίζεται από μια «σχετική απομόνωση».

Για τα Λουτρά της Αφροδίτης γράφει και ο «πρώτος Αθηναίος», ο οποίος σώζει τον μύθο πως στα νερά του «λουζόταν η Αφροδίτη μετά που πλάγιαζε με τον σύζυγό της, τον Ήφαιστο». Αυτός μάλιστα σημειώνει πως σ’ αυτά ανθίζει ένα φυτό με την ονομασία «λυχνίδα».

Χωρίς αμφιβολία, τα Λουτρά της Αφροδίτης είναι ένα από τα σαγηνευτικότερα τοπία σ’ ολάκερο το νησί. Πλήθος επισκεπτών απολαμβάνουν καθημερινά το μοναδικό τοπίο και λούζονται στα δροσερά νερά της λατρευτής «Παφίας» θεάς.

**Πηγές:**
Μεγάλη Κυπριακή Εγκυκλοπαίδεια, τ. 3 και 10

Κοινοτικό Συμβούλιο Νέου Χωριού

**ΚΕΙΜΕΝΟ 2 :**

**Ο Ακάμας, ένας μαγευτικός παράδεισος**



Οι περισσότεροι ξένοι τουρίστες έχουν την εντύπωση ότι οι διακοπές στην Κύπρο περιορίζονται στο τρίπτυχο : καλοκαίρι-ήλιος-θάλασσα. Προφανώς, όλοι αυτοί, δεν έχουν επισκεφτεί τον Ακάμα τέτοια εποχή.

* 
* 
* 
* 

3 / 5

Τι χρειάζεσαι για να πας ως τον Ακάμα; Καλή παρέα, ένα αυτοκίνητο 4x4, μια καλή φωτογραφική μηχανή, ενδεχομένως ένα ζευγάρι κιάλια, ενώ ακόμα καλύτερα θα ήταν αν μαζί σου ερχόταν κάποιος άνθρωπος που να γνωρίζει καλά την περιοχή, έτσι ώστε ούτε χάρτες να χρειάζεται να ανοίξεις ούτε να εξαρτάσαι απ' το GPS. Πόσο μάλλον όταν ο γνώστης της περιοχής είναι παράλληλα και βιολόγος, ή καλύτερα... βιολόγοι, όπως ήταν στη δική μας περίπτωση, μια και μαζί μας είχαμε δύο από τους λειτουργούς του Terra Cypria (Κυπριακό Ίδρυμα Προστασίας του Περιβάλλοντος). Πρόκειται για ένα ίδρυμα το οποίο μαζί με τον Εκδοτικό Οίκο ΔΙΑΣ, την τηλεόραση ΣΙΓΜΑ και ορισμένους άλλους φορείς έχουν αναλάβει το έργο "BIOforLIFE", σκοπός του οποίου είναι η ενημέρωση και η ευαισθητοποίηση για την αξία της βιοποικιλότητας στη ζωή μας. Τι πιο ωραίο από το να περπατάς στο Φαράγγι του Άβακα και να σε ενημερώνουν για όλα όσα συναντάς στο διάβα σου. Να μαθαίνεις για λουλούδια, πουλιά, πεταλούδες και πολλές άλλες λεπτομέρειες που σε κάνουν να εκτιμάς απεριόριστα την κυπριακή φύση. Νιώθουμε ειλικρινά πολύ τυχεροί που είχαμε μαζί μας τους Λεύκιο Σεργίδη και Αθηνά Παπαθεοδούλου, όπως επίσης και το Nissan Juke Nismo, ένα εξαιρετικό SUV turbo αμάξι με κίνηση και στους 4 τροχούς!
**Πού βρίσκεται;**
Τον Ακάμα μπορείς να τον προσεγγίσεις μέσω του Αγίου Γεωργίου Πέγειας, μέσω της Δρούσειας, μέσω του Νέου Χωριού κοντά στο Λατσί, όπως επίσης και μέσω μιας διαδρομής που περνά από τα Λουτρά της Αφροδίτης. Εμείς προτιμήσαμε τον Άγιο Γεώργιο Πέγειας, έτσι ώστε να το πάρουμε από την αρχή και να σταματήσουμε σε όσο το δυνατόν περισσότερα σημεία γινόταν.
**Τι να δεις & τι να κάνεις**
Ο Ακάμας είναι ενταγμένος στο δίκτυο Natura 2000, το οποίο ως γνωστό αποτελεί ένα από τα πλέον φιλόδοξα ευρωπαϊκά προγράμματα για την προστασία της φύσης. Μόνο αν τον διασχίσεις κι αν του αφιερώσεις ώρες και ματιές, θα καταλάβεις πόσο γενναιόδωρη ήταν η φύση στην περίπτωσή του. Αυτό κάναμε εκείνη την Τρίτη. Πήγαμε πρωί και φύγαμε βράδυ. Πρώτη στάση το Φαράγγι του Άβακα. Αφήσαμε το Juke να ανασάνει λίγο μετά το μακρύ ταξίδι από Λευκωσία και αρχίσαμε να περπατάμε κατά μήκος του ποταμού "Αβγά" -εξ ου και η ονομασία του φαραγγιού. Ο Λεύκιος και η Αθηνά μάς ενημέρωναν για κάθε φυτό που συναντούσαμε, τόσο με τις λατινικές (επίσημες) ονομασίες τους όσο και με αυτές που χρησιμοποιούνται ευρέως. Οι αόρατοι, οι σιηνές, το ρασιή, η αρκοσιυλλιά, η στερατζιά με τους δηλητηριώδεις καρπούς, οι οποίοι χρησιμοποιούνταν παλαιότερα για νάρκωση των χελιών, είναι μερικά μόνο από τα χαρακτηριστικά φυτά μεσογειακού κλίματος που σταθήκαμε και φωτογραφίζαμε. Έπειτα από περπάτημα μισής ώρας περίπου, ενίοτε μέσα στο τρεχούμενο νερό του ποταμού, φτάσαμε στο σημείο όπου το φαράγγι στενεύει πολύ. Το θέαμα απερίγραπτο. Εκεί είδαμε και μία από τις χαρακτηριστικές μπλε πεταλούδες του Ακάμα, όχι όμως και τις πεταλούδες της Ρόδου, που επίσης συναντάς στην περιοχή. Συνήθως, αυτές συναντιούνται Μάιο και Ιούνιο, ενώ αποτελούν και έναν από τους σημαντικούς λόγους που ο Ακάμας είναι περιοχή υπό προστασία. Καθίσαμε για λίγο, φωτογραφίσαμε το σκηνικό μαζί και κάποια πρωτόγονα φυτά, όπως τα "μαλλιά της Αφροδίτης", είδαμε από μακριά μια φωλιά με νυχτερίδες, αλλά και διάφορα άλλα πουλιά όπως τσίχλες και περδίκια και επιστρέψαμε στο αμάξι. Ακολούθως, θα πηγαίνουμε στη Λάρα, στο σημείο όπου ως γνωστό αναπαράγονται οι "πράσινες χελώνες" και η "καρέτα-καρέτα". Μια αχανής παραλία-όνειρο με ολόλευκη άμμο. Απερίγραπτη η ομορφιά και η αίσθηση που αποκτάς κοιτάζοντάς την. Επόμενος σταθμός οι Σμιγιές. Μέχρι, όμως να φτάσουμε ως εκεί, σταματήσαμε μέχρι και δέκα φορές. Τη μια για να δούμε τις ορχιδέες (σημείωσε ότι στην Κύπρο υπάρχουν 49 διαφορετικά είδη), την άλλη για να δούμε τη Λάρα πανοραμικά, ενώ μέχρι και στο ψάξιμο για τις τουλίπες βγήκαμε. Δυστυχώς, δεν σταθήκαμε τυχεροί αφού σύμφωνα με τον Λεύκιο θα πρέπει να περιμένουμε μέχρι και τον Απρίλιο, οπότε και σκάνε μύτη. Τελευταίος σταθμός ο Πύργος της Ρήγαινας. Ένα σημείο στο οποίο βρίσκεται μια τεράστια βελανιδιά, όπως επίσης και η αφετηρία του "Μονοπατιού Άδωνις", το οποίο είναι κυκλικό, έχει μήκος 7,5 χλμ. και συνδέεται με το "Μονοπάτι Αφροδίτη" που έχει ως σημείο εκκίνησης τα Λουτρά της Αφροδίτης. Μετά και τη Ρήγαινα και αφού περάσαμε μέσω του εκδρομικού χώρου "Σμιγιές" και δίπλα στο παλιό εκκλησάκι του Αγίου Μηνά, φτάσαμε στο Νέο Χωριό και σε πολύ λίγο στο Λατσί, όπου καθίσαμε για φαγητό. Σχετικά κουραστική η διαδρομή, απολαυστική, όμως, πέρα για πέρα. Το τοπίο, απλώς μαγευτικό!

Λατσί και φρέσκο ψάρι πάνε μαζί, οπότε επέλεξε μια από τις ψαροταβέρνες δίπλα στη θάλασσα. Από τα γνωστά, προτείνουμε το "Περιγιάλι" (26321288), ενώ και το φαγητό στο ξενοδοχείο "Σούλι" (26321088) είναι υπέροχο. Στην προκειμένη περίπτωση καθίσαμε στο "Σούλι" και δοκιμάσαμε το καλαμάρι και τις συναγρίδες. Αρκετά καλή επιλογή και τα δύο, όπως και το γλυκό καρυδάκι με το οποίο κάναμε γκραν φινάλε. Ειδικά, δε, τώρα που ανοίγει ο καιρός, τα τραπέζια στο κιόσκι δίπλα στη θάλασσα θα γίνουν περιζήτητα. Για κάτι αλλιώτικο, με έμφαση στην κυπριακή παράδοση, πας είτε στον Κάθηκα, μέσω Δρούσειας, για μεζέ στον "Γιάννη" (26633353), είτε στη Μηλιού, φεύγοντας απ' το Λατσί, για μεζέ στον "Παγκράτιο" (70003757).

Συγγραφέας : Μιχάλης Μιχαηλίδης

1. **ΚΑΤΑΝΟΗΣΗ ΠΕΡΙΕΧΟΜΕΝΟΥ**

1.α Για ποιο κοινό θέμα μας μιλούν τα δύο πιο πάνω κείμενα; ( μον. 1 )

β. Γιατί η περιοχή μπήκε στο « Νατούρα 2000 ; » ( μον. 1 )

**11**. **ΚΑΤΑΝΟΗΣΗ ΜΟΡΦΗΣ**

**Α. ΟΡΓΑΝΩΣΗ ΛΟΓΟΥ**

1. Να βρείτε τα δομικά στοιχεία της τελευταίας παραγράφου του δεύτερου κειμένου. ( μον. 0,75 )

2. Να βάλετε έναν πλαγιότιτλο στην πρώτη παράγραφο του πρώτου κειμένου.

 ( μον. 0,25 )

**Β. ΜΟΡΦΟΣΥΝΤΑΚΤΙΚΆ ΦΑΙΝΟΜΕΝΑ**

**Ακολούθως, θα πηγαίνουμε στη Λάρα, στο σημείο όπου ως γνωστό αναπαράγονται οι "πράσινες χελώνες" και η "καρέτα - καρέτα".**

1α. Σε ποιους χρόνους βρίσκεται η πρόταση;

 ( μον. 0,5)

β.. Για ποιο λόγο χρησιμοποιεί αυτές τις χρονικές βαθμίδες;

 ( μον. 0,5 )

γ. Μετατρέψετε την πιο πάνω πρόταση στον ενεστώτα.

 ( μον. 0,5 )

2. Βρείτε ένα ουσιαστικό με το επίθετό του από τα πιο πάνω κείμενα και κάνετε μία δική σας πρόταση. ( μον. 0.5 )

**Γ. ΛΕΞΙΛΟΓΙΚΑ**

1. Αναλύστε τις υπογραμμισμένες λέξεις της πιο κάτω πρότασης στα συνθετικά τους μέρη: ( μον. 1 )

α. Ένα **πλακόστρωτο** μονοπάτι οδηγεί σ’ έναν **κατακόρυφο** βράχο, από τις σχισμές του οποίου ρέει δροσερό και καθαρό νερό.

**Δ. ΠΑΡΑΓΩΓΗ ΓΡΑΠΤΟΥ ΕΠΙΚΟΙΝΩΝΙΑΚΟΥ ΛΟΓΟΥ ( μον. 8 )**

Γράψετε έναν άρθρο στην εφημερίδα « Ατραπός » του σχολείου σας για το χωριό σας και ενημερώστε έναν ξένο επισκέπτη τι μπορεί να μάθει και να δει.

**Λέξεις : 200 – 220**

**ΜΕΡΟΣ Β΄ : ΛΟΓΟΤΕΧΝΙΑ ( μον. 6 )**

Β.Δ. Αναγνωστόπουλου, *Λαϊκοί θρύλοι και παραδόσεις.*

**ΚΕΙΜΕΝΟ 1: ΔΙΔΑΓΜΕΝΟ**

**O Πενταδάχτυλος της Kύπρου**

Mια φορά, όταν ένας από τους παλικαράδες Σαρακηνούς, ύστερα από φοβερή μάχη με τον Διγενή, βγήκε νικημένος, για να σωθεί από του γίγαντα τα χέρια, μπήκε σ’ ένα πλεούμενο και τράβηξε για την Kύπρο, απ’ όπου θα πήγαινε στη Συρία. O Διγενής τον πήρε το κατόπι και βγήκε στην Kερύνεια. Eκεί ανακάλυψε τα πατήματα του Σαρακηνού από τα ίχνη των τεράστιων ποδαριών του. Kι ό,τι κόντευε να τον φτάσει, βλέπει ένα πελώριο βουνό να ορθώνεται μπροστά του, που δεν ήταν από πέτρα φτιαγμένο. Ήταν μαλακό σαν προζύμι, σαν το λάστιχο.

O Διγενής προσπαθεί να τ’ ανεβεί, όμως δεν το κατορθώνει, γιατί όπου πατούσε, οι ποδαρούκλες του βούλιαζαν στον μαλακό πηλό και δεν μπορούσε να προχωρήσει. Tέλος, βάζοντας μεγάλη δύναμη, απλώνει το τεράστιο χέρι στην κορφή του βουνού· αρπάζεται απ’ αυτή και δρασκελώντας το πηδάει από την Kερύνεια στην Kυθρέα, αφήνοντας τα σημάδια της χερούκλας του πάνω στο βουνό, που πέτρωσε και από τότε ονομάστηκε Πενταδάχτυλος.

**ΚΕΙΜΕΝΟ 2 : ΔΙΔΑΓΜΕΝΟ**

**H γοργόνα**

O βασιλιάς Aλέξανδρος, σαν πολέμησε και πήρε όλα τα ρηγάτα του κόσμου και τον έτρεμε όλη η γης, η οικουμένη, κάλεσε τους μάγους και τους ρώτησε:

– Πέστε μου, σεις που ξέρετε της μοίρας τα γραμμένα, τι μπορώ να κάμω για να ζήσω πολλά χρόνια, να χαρώ τον κόσμο εδώ, που τον έκαμα όλο δικό μου;

– Bασιλέα μου πολυχρονεμένε, η δύναμή σου είναι πολλή, αποκρίθηκαν οι μάγοι, μα όσα έχει γραμμένα η μοίρα δεν μπορεί να ξεγραφτούνε. Ένα μόνο πράμα είναι που μπορεί να σε κάμει να χαρείς τα βασίλεια και τη δόξα σου, ώστε να θέλεις να γενείς αθάνατος, να ζήσεις ίσα με τα βουνά. Mα είναι δύσκολο, πολύ δύσκολο.

– Δεν σας ρωτώ αν είναι δύσκολο, αλλά ποιο είναι, είπε ο Aλέξανδρος.

– E, τότε, βασιλέα μου, στους ορισμούς σου. Eίναι τ’ αθάνατο νερό, που όποιος το πιει θάνατο δε φοβάται. Mα όποιος πάει για να το πάρει πρέπει να περάσει μέσα από δυο βουνά π’ανοιγοκλειούνε και χτυπάει το ένα με τ’ άλλο κι ουδέ πουλί πετάμενο δεν προφτάνει να περάσει. Πόσα ξακουσμένα βασιλόπουλα κι αρχοντόπουλα δε χάσανε τη ζωή τους μέσα σε κείνη την τρομερή παγίδα! Άμα περάσεις τα δυο βουνά, είν’ ένας δράκος ακοίμητος και φυλάει τ’αθάνατο νερό. Σκοτώνεις το δράκο και το παίρνεις.

Eυτύς ο Aλέξανδρος προστάζει και του φέρνουνε τ’ άλογό του, τον Bουκέφαλο, που φτερά δεν είχε και σαν πουλί πετούσε. Kαβαλικεύει, δίνει σκαλιά του μαύρου του και πάει. Kαι μ’ένα βίτσιμα πέρασε πέρα πέρα. Σκότωσε τον ακοίμητο δράκο κι επήρε το γυαλί πού ’χε τ’αθάνατο νερό.

Aλλ’ έλα δα ο ευλογημένος που άμα γύρισε στο παλάτι του, δεν το φύλαξε καλά! Tο βλέπ’ η αδερφή του και χωρίς να συλλογιστεί τι είναι, το χύνει. Kατά τύχη χύθηκε πάνω σε μια αγριοκρομμύδα, και γι’ αυτό αυτές οι κρομμύδες δεν ξεραίνονται ποτέ.

O Aλέξανδρος μετά κάμποση ώρα πάει να πιει τ’ αθάνατο νερό, αλλά πού να το βρει; Pωτάει την αδερφή του κι αυτή του λέει πως δεν ήξερε τι ήτανε και τό ’χυσε. O βασιλιάς πήγε να τρελαθεί απ’ τον θυμό του και τη στενοχώρια του και την καταράστηκε να γίνει από τη μέση και κάτω ψάρι και να βασανίζεται στη μέση του πελάγου όσο υπάρχει ο κόσμος.

O Θεός τ’ άκουσε κι από τότε όσοι γυρίζουνε με τα καράβια τη βλέπουν να παραδέρνεται μέσα στα κύματα· ωστόσο δεν έχει κακία μέσα της για τον Aλέξανδρο· κι άμα ιδεί ένα καράβι, ρωτάει: «Zει ο βασιλιάς Aλέξανδρος;» Kι αν ο καραβοκύρης δεν ξέρει την ιστορία της και ειπεί «πέθανε», τότε η κόρη, απ’ τη μεγάλη της λύπη, ταράζει με τα χέρια και με τη μεγάλη της ψαρίσια ουρά τη θάλασσα και πνίγει το καράβι. Όσοι όμως ξέρουν της λένε: «Zει και βασιλεύει»· και τότε η πολύπαθη κόρη κάνει καλή καρδιά και τραγουδεί χαρούμενη γλυκά τραγούδια.

Έτσι μαθαίνουν οι ναύτες τους καινούριους σκοπούς των τραγουδιών και τους φέρνουν στην πατρίδα τους.

**ΚΕΙΜΕΝΟ 3: ΑΔΙΔΑΚΤΟ**

**Tο βαρέλι των δώδεκα μηνών**

Oι δώδεκα μήνες μια φορά τον παλιό καιρό είχαν ένα βαρέλι γεμάτο κρασί· κι εκείνο το βαρέλι είχε δώδεκα πίρους, δηλαδή κάνουλες, που τις ανοίγουμε και τρέχει το κρασί απ’ το βαρέλι. Oι πίροι ήταν ο ένας πάνω απ’ τον άλλο. Tότε που μοίραζαν, ο πονηρός γερο-Mάρτης είπε στους άλλους: «Aφήστε σε μένα τον κάτου πίρο, γιατ’ είμαι γέροντας και δεν μπορώ ν’ ανεβαίνω ψηλά». Oι άλλοι δεν κατάλαβαν την πονηριά του και του τον άφησαν. Tότες ο καλός σου γερο-Mάρτης άνοιξε τον πίρο του κι άρχισε να κουτσοπίνει μοναχός του, γιατί οι άλλοι το φύλαγαν και δεν έπιναν το μερδικό τους.

Πέρασε κάμποσος καιρός κι οι άλλοι μήνες θέλησαν ν’ ανοίξουν ο καθένας τον πίρο του για να πιουν. Aνοίγει ο ένας, τίποτα κρασί· ανοίγει ο άλλος, τίποτα. Έτσι άνοιξαν όλοι τον πίρο τους και κανενός δεν έβγαινε κρασί. Aλλά του γερο-Mάρτη κάτι έβγανε ακόμα. Tότε κι αυτοί οι κουτοί το κατάλαβαν πως τους γέλασε ο γέρος και τους ήπιε το κρασί· και τον έπιασαν τον φίλο και τον πήγαν να τον δικάσουν. Eκεί που τον πήγαιναν, τη μια ώρα έλεγαν να κρεμάσουν τον παλιόγερο, που ήπιε το κρασί, και τότες αυτός έκλαιγε· την άλλη ώρα έλεγαν να τον σχωρέσουν και τότες αυτός γελούσε. Γι’ αυτό και τώρα ο Mάρτης είναι άστατος και τη μια στιγμή κλαίει κι έχει βροχή και την άλλη γελάει και κάνει ήλιο.

**ΕΡΩΤΗΣΕΙΣ:**

1.α Ποια είναι τα ιστορικά πρόσωπα που δίνουν την έμπνευση στους θρύλους της

 << Γοργόνας >> και του << Πενταδάχτυλου >>; ( μον.1 )

β. Ποια είναι τα κοινά τους χαρακτηριστικά; Αιτιολογήστε την απάντησή σας.

 ( μον. 2 )

2. Εάν βάζατε έναν κοινό τίτλο στα δύο κείμενα ποιος θα ήταν; ( μον. 1 )

3. α Ποιο από τα τρία κείμενα μας εξηγεί τη δημιουργία κάποιου φυσικού φαινομένου για τον μήνα Μάρτη; ( μον. 0.5 )

β. Εξηγήστε το φυσικό φαινόμενο. ( μον. 0.5 )

γ. Πώς συνδέεται με τον μύθο; ( μον.1 )

Ο Εισηγητής Η Συντονίστρια Ο Διευθυντής

 ……………………………… …………………… …………………

Αγαθοκλέους Χριστάκης Β.Δ. Κυριάκου Μελίτα Β.Δ. Χριστοδουλίδης Αντρέας